
Sülysáp Város Önkormányzata Képviselő-testületének

2015. május 21-én tartandó munkaterv szerinti ülésére

1. napirendhez

Tárgy:
A helyi közrend, közbiztonság 2014. évi helyzetéről szóló beszámoló megtárgyalása
Tisztelt Képviselő-testület!

A Magyarország helyi önkormányzatairól szóló 2011. évi CLXXXIX. törvény 13. § (1) 17. pontja alapján a helyi közügyek, valamint a helyben biztosítható közfeladatok körében ellátandó helyi önkormányzati feladat különösen a közreműködés a település közbiztonságának biztosításában.
E kérdésben természetesen elengedhetetlen a szoros együttműködés a rendőri szervekkel, különösen a helyi rendőrőrssel, amelynek – a Rendőrségről szóló 1994. évi XXXIV. törvény 9. § (1) bekezdése alapján kötött szerződés keretében – évről évre anyagi támogatást is biztosítunk, illetve szükséges, hogy rendszeresen tájékozódjunk munkájukról.

A Monori Rendőrkapitányság Sülysápi Rendőrőrsének beszámolóját a Képviselő-testület évről-évre – így idén is - a májusi ülésén tűzi napirendre. Kérem az előterjesztett beszámoló szíves megtárgyalását.

…/2015. (V. 21.) ÖKT határozati javaslat

Sülysáp Város Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény 13. § (1) 17. pontja, valamint a Rendőrségről szóló 1994. évi XXXIV. törvény 9. § (2) bekezdése alapján a Sülysápi Rendőrőrs 2014. évi munkájáról szóló beszámolót – munkájukat megköszönve – elfogadja.
Határidő: azonnal
Felelős: polgármester
Sülysáp, 2015. május 12.

Horinka László s.k.


polgármester
Láttam! Sülysáp, 2015. május 13. 
Kiss Imre s.k. irodavezető

Dr. Mihály István r. dandártábornok

rendőrségi főtanácsos

   megyei főkapitány

B E S Z Á M O L Ó 
a Monori Rendőrkapitányság Sülysápi Rendőrőrs állománya 2014. évi  bűnügyi és közbiztonsági tevékenységéről

Sülysáp város

Tisztelt Képviselő Testület, Tisztelt Képviselő Hölgyek, Urak!
Sülysáp városban, illetve annak külterületein a rendőri tevékenységet a 2014. évben is a Sülysápi Rendőrőrs járőrei és nyomozója, illetve a Bűnügyi, a Vizsgálati, a Közlekedésrendészeti és Igazgatásrendészeti Osztályok munkatársai látták el. 

A Monori Rendőrkapitányság Sülysáp város közbiztonságáért felelős szervezeti egységei munkáját alapvetően meghatározta a terület bűnügyi struktúrája, az elkövetett bűncselekmények száma. Kiemelt figyelmet kellett fordítani a területünkön elkövetett lakásbetörések, alkalmi lopások megakadályozására, megelőzésére. A lakosság szubjektív biztonságérzetének visszaállítása és fokozása a terhelt területeken többletfeladat elé állította az állományt. Átfedő szolgálatot, fokozott ellenőrzéseket szerveztünk heti rendszerességgel. Az eredményesebb felderítési tevékenység érdekében a Monori Rendőrkapitányság különböző szakterületein dolgozó munkatársai folyamatosan együttműködtek, megkönnyítve ezzel a bűnügyi és egyéb releváns információk áramlását. 

Minden évben visszatérő rendezvénybiztosítások, állami ünnepségek zavartalan lebonyolítása érdekében végzett ellenőrzések végrehajtása mellett 2014. évben új kihívás elé állította a Monori Rendőrkapitányság szervezeti egységeit, állományát és vezetését az Európai Parlament képviselőinek, az országgyűlési képviselők, valamint az önkormányzati képviselők és a polgármesterek választásainak zavartalan biztosítása. 

A Monori Rendőrkapitányság állománya is részt vett a 2014. év júliusától meghirdetett országos „19 megye” elnevezésű programban. A program fokozottabb közterületi rendőri jelenlétet, láthatóbb rendőrséget biztosított Sülysáp településen is.

A Monori Rendőrkapitányság szervezeti egységeinek Sülysáp város lakosai érdekében kifejtett rendőri tevékenységéről az alábbiakban tájékoztatom Önöket.

I. Sülysáp város közbiztonsági helyzetének értékelése

1.
A bűnügyi helyzet bemutatása. 

1.1.
A regisztrált bűncselekmények számának alakulása.

A város illetékességi területén elkövetett bűncselekmények száma már második éve mutat csökkenő tendenciát. A 2014-es bűncselekmény szám 4%-kal marad a 2013-as adatok alatt. A büntető törvénykönyv és a szabálysértési törvény 2012-es módosítását követően mindenképpen várható volt a bűncselekmények számának csökkenése, azonban ezt álláspontom szerint a 2013-as számadat jóval túlszárnyalta. 2014. év esetében már nem beszélhetünk arról, hogy a számok csökkenésében e jogszabály módosítások is közre játszanak, helyette itt már a tényleges esetszám csökkenésről kell beszélnünk. 

 A 2010-2011-ben tapasztalt folyamatosa emelkedés, majd a 2012-ben jelentkező újabb, ez esetben kiugró emelkedést követően a bűncselekményszám megnyugtató módon újra megközelítette a 2010-es adatokat.

	 
	2010.
	2011.
	2012.
	2013.
	2014.
	változás mértéke       2013-2014. (%)*

	összes bűncselekmény
	251
	291
	337
	270
	260
	-4%

	közterületen elkövetett bűncselekmény
	80
	69
	81
	66
	44
	-33,3%


1.2.
A regisztrált bűncselekmények lakosságszámhoz viszonyított aránya, változása (bűnügyi fertőzöttség).

A város bűnügyi fertőzöttsége leginkább a lakosság és a bűncselekményszám arányában mutatkozik meg. Sülysápon 2014-ben 31,45 fő lakosra jutott 1 db bűncselekmény. A szám rossz következtetésekre is okot adhat, mivel adott esetben egy bűnügyileg fertőzöttebb, közbiztonságilag minden bizonnyal „rosszabb állapotú”, ellenben nagyobb lélekszámú település egy ilyen összehasonlításban hasonló adatokat produkálhat. 


Sülysáp városnak a szűkebb térségben betöltött vezető szerepe ellenére is alacsony a bűnügyi fertőzöttsége, még a Rendőrkapitánysághoz tartozó 18 településen belül is.
	 
	2010.
	2011.
	2012.
	2013.
	2014.

	összes bűncselekmény
	251
	291
	337
	270
	260

	az 1 darab bűncselekményre jutó lakosok száma
	32,9
	28,32
	24,6
	30,32
	31,45


1.3.
A Sülysáp város területén regisztrált kiemelten kezelt bűncselekmények számának alakulása (kizárólag elkövetés helye szerint regisztrált bűncselekmények alapján).
	kiemelten kezelt bűncselekmények
	2010.
	2011.
	2012.
	2013.
	2014.
	változás mértéke       2013-2014. (%)*

	emberölés
	 0
	0
	0
	0
	 0
	0%

	- szándékos befejezett emberölés
	 0
	0
	0
	0
	0
	0%

	   - emberölés kísérlete
	 0
	0
	0
	0
	0
	0%

	Testi sértés
	16
	15 
	12 
	3
	10
	+230%

	   - súlyos testi sértés
	15 
	6
	7
	2
	5
	+150%

	   - halált okozó testi sértés
	 0
	0
	0
	0
	0
	0%

	kiskorú veszélyeztetése
	 3
	2
	0
	0
	1
	-

	embercsempészés
	 0
	0
	0
	0
	0
	0%

	garázdaság
	3 
	7
	3
	3
	9
	+200%

	önbíráskodás
	 1
	1
	0
	0
	0
	0%

	visszaélés kábítószerrel (a terjesztői magatartások tekintetében) Btk. 282/A. §, 282/B. § (2)-(3) bek., 282/C. § (2) bek.
	 1
	1
	0
	0
	0
	0%

	lopás
	 113
	129
	144
	177
	147
	-17%

	- személygépkocsi lopás
	1
	4
	1
	4
	8
	+100%

	- zárt gépjármű-feltörés
	0
	7
	9
	3
	11
	+267%

	   - lakásbetörés
	10
	23
	12
	25
	38
	+52%

	rablás
	1
	3
	5
	1
	0
	-100%

	kifosztás
	0
	0
	0
	0
	0
	0%

	zsarolás
	0
	0
	0
	0
	0
	0%

	rongálás
	15
	11
	14
	7
	4
	-43%

	orgazdaság
	1
	0
	0
	0
	0
	0%

	jármű önkényes elvétele
	1
	0
	2
	0
	0
	0%

	14 kiemelten kezelt bcs. összesen
	155
	169
	183
	191
	171
	-10,5%


1.4.
A Sülysáp város területén regisztrált kiemelt bűncselekmények számának alakulása (kizárólag elkövetés helye szerint regisztrált bűncselekmények alapján). 


E kategóriában a lakosság szubjektív biztonságérzetét leginkább befolyásoló bűncselekmények vannak jelen.  


A város területén elkövetett, kiemelt bűncselekmények száma - az összes bűncselekmény számának csökkenése mellett - 2014 végére 10,5%-kal csökkent. A csökkenés mellett azonban némi ellentmondást jelent, hogy ezen a bűncselekménykörön belül szinte minden bűncselekményfajta tekintetében emelkedés látható. A százalékos emelkedések riasztóak lehetnek, azonban a lakosság számára levetítve fajtánként viszonylag alacsony bűncselekményszámokról van szó. Az összes lopási szám csökkenése mellett erős emelkedés látható a gépkocsi lopások, gépkocsi feltörés és lakásbetörések számában. Ennek okát külön vizsgálni kell és mindenképpen szükséges a beszámolót szóban is kiegészíteni.

1.5.
Sülysáp városában a közbiztonság szempontjából kiemelt érdeklődést kiváltó bűncselekmény nyomozásával összefüggő – személyes adatot nem tartalmazó – nyilvános információk rövid összefoglalása.

Büntetőeljárás indult rablás bűntette miatt ismeretlen tettesek ellen, akik 2014. szeptember 6-án 22:00 és 22:30 óra között a Sülysáp, Vasút utca egyik családi háza előtt az utcán bántalmazták F. F. sülysápi lakost, akitől 100.000 Ft értékben készpénzt, valamint különféle értékeket tulajdonítottak el. A nyomozás során foganatosított adatgyűjtések eredményeként 2015. március 4-én a hajnali órákban tartózkodási helyeiken elfogták az emberölés bűntette miatt kiszabott szabadságvesztésből nemrég szabadult M. G. kókai és a rablás valamint lopások miatt szintén büntetett előéletű P. L. sülysápi lakosokat. Jelenleg mindketten előzetes letartóztatásban vannak.

2. A bűnüldöző munka értékelése (az eljáró szerv szerinti adatok alapján).

2.1.
A nyomozáseredményességi mutató alakulása.

A Monori Rendőrkapitányság nyomozáseredményességi mutatója 2014-ben 32,4% volt, ami a 2013. évi 33,3 %-nál kicsivel alacsonyabb. A legjelentősebb eredmények között mindenképpen meg kell külön említeni, hogy az összes regisztrált bűncselekmények jelentős számát kitevő vagyon elleni bűncselekmények közül mind a lopások eredményességi mutatója (13,9 %-ról 14,2 %-ra), a lakásbetörések mutatója (13,6 %-ról 15,6 %-ra), mind pedig a rablásoké (40 %-ról 50 %-ra) emelkedett.

A nyomozáseredményességi mutató alakulása vegyes képet mutat az egyes bűncselekményi kategóriákban. A testi sértés, a kiskorú veszélyeztetése, garázdaság, önbíráskodás, lopás, lakásbetörés, rablás, zsarolás és jármű önkényes elvétele tekintetében javuló tendencia mutatható ki, míg a többi kategóriában - súlyos testi sértés, kábítószerrel kapcsolatos bűncselekmények, zárt gépjármű feltörés, kifosztás, rongálás, orgazdaság, személygépkocsi lopás - csökkent az eredményes befejezések százalékos száma. 

(A nyomozáseredményességi mutatót település szintre lebontani nem lehetséges.)  

2.2.
A közterületen elkövetett, regisztrált bűncselekmények nyomozáseredményességi mutatója.
A Monori Rendőrkapitányság eljárásaiban jelentős csökkenést sikerült elérni a közterületen elkövetett bűncselekmények tekintetében, amelynél mintegy 40,19 %-os csökkenés tapasztalható (917-ről 561-re). Ebben a kategóriában a nyomozás-eredményességi mutató a 2013. évi 32,6 %-ról, 46,4 %-ra javult.

2014. évben javuló tendencia jelentkezett a közterületen elkövetett kiemelten kezelt bűncselekmények vonatkozásában. Számszerűen 656-ról 338-ra csökkent az ezen kategóriába tartózó ismertté vált bűncselekmények száma  (-48,5 %-os csökkenés). A bűncselekményszám csökkenéssel párhuzamosan a nyomozáseredményesség növekedett, a 2013. évi 22,8 %-ról 26,2 %-ra.

(A nyomozáseredményességi mutatót település szintre lebontani nem lehetséges.)  

2.3.
A Pest Megyei Rendőr-főkapitányság eljárásaiban regisztrált, egyes kiemelten kezelt bűncselekmények nyomozáseredményességi mutatójának alakulása.
A Pest Megyei Rendőr-főkapitányság eljárásaiban regisztrált bűncselekmények nyomozás-eredményességi mutatója a 2013. év 39,4 %-os eredményről 2014. évben 44,8%-os teljesítményre emelkedett.

A kiemelten kezelt bűncselekmények közül a közterületen elkövetett bűncselekmények nyomozáseredményességi mutatója jelentős mértékben emelkedett a 2013. évi 44,7%-hoz képest 2014. évben a közterületen regisztrált bűncselekmények esetében a felderítés 59,9%. A lakosság szubjektív biztonságérzetét befolyásoló cselekmények, mint a lopás (17,0%-ról 17,6%-ra), személygépkocsi lopás (6,8%-ról 13,1%-ra), rablás (55,1%-ról 60,7%-ra) nyomozáseredményességi mutatója szintén emelkedett.

3. A tulajdon elleni szabálysértésekkel kapcsolatos tapasztalatok, adatok.

A Közrendvédelmi Osztály vezetőjének közvetlen irányítása alatt működik a bírósági hatáskörbe tartozó szabálysértéseket feldolgozó 3+1 fős szabálysértési előkészítő csoport.

A Monori Rendőrkapitányság illetékességi területén elkövetett szabálysértésekkel kapcsolatosan 2014. évben összesen 586 darab szabálysértési előkészítő eljárás indult, 2013-ban 590 darab szabálysértési előkészítő eljárást fejezett be. 

A fenti időszakra a tulajdon elleni szabálysértések felderítési mutatója 32,30 %, amely jelentős emelkedést mutat az előző évi 24,09 %-os felderítési arányszámhoz képest. 

2014. évben az esemény felderítési adatok minden kategóriára 32,72 %-os felderítési mutatót ért el. A felderítési mutató a bolti lopások eredményei nélkül 18,42 %-ot tettek ki.

2013-ban 34 bíróság elé állítás, míg 2014-ben 27 bíróság elé állítás került végrehajtásra.

A csoport munkáját segíti az önkormányzatokkal - ezen belül a mezőőrökkel-, a bírósággal, a kirendelhető védőkkel, az erdészekkel kiépített jó munkakapcsolat, valamint a rendőrőrsök parancsnokaival való kiváló együttműködés. (Településenként a tulajdon elleni szabálysértéseket, illetve a felderítési eredményességet nem lehet.)

4. Sülysáp városának közlekedésbiztonsági helyzete, az abban bekövetkezett változások.

A Monori Rendőrkapitányság illetékességi területén bekövetkezett összes személyi sérüléses balesetet a Közlekedésrendészeti Osztály baleset helyszínelői dolgozták fel, ezeken felül a közlekedési balesetek és a közlekedés körében elkövetett bűncselekmények esetében végezték az anyagi káros közlekedési balesetek helyszínelését is.

Sülysáp város illetékességi területén a 2014. évben összesen 9 db személyi sérüléses baleset történt, mely 28%-kal (2 esettel) haladja meg a 2013-ban regisztrált számot. A bekövetkezett balesetek közül 1 volt halálos kimenetelű (1-el kevesebb, mint az előző évben, 50 %-os csökkenés), 2 súlyos sérüléses (2-vel több, mint az előző évben), és további 6 könnyű sérüléses (1-el több, mint 2013-ban, 20 %-os emelkedés). 

A rendelkezésre álló adatok alapján megállapítható, hogy a személyi sérüléses közlekedési balesetekben az ittasság, mint másodlagos baleseti ok az előző év hasonló időszakához képest minimális arányban csökkent, így jóval a megyei átlag (10,84%) alatt van. Az ittas gépjárművezetők kiszűrésére a múlt évben is a meghatározottak szerint heti két alkalommal tartottunk fokozott ellenőrzést a Monori Rendőrkapitányság illetékességi területén, így Sülysáp városában is. Az ellenőrzésekbe bevontuk a társosztályokat, rendőrőrsöket, ezen túlmenően havi egy alkalommal, demonstratív jelleggel is végrehajtottunk célirányos ellenőrzést, bevonva a polgárőrségeket, társszerveket, szomszédos rendőrkapitányságokat, ill. megerősítő erők igénylésével a PMRFK erőit.

A regisztrált adatok alapján Sülysáp területén belül az összes közlekedési baleset számát figyelembe véve (az anyagi káros balesetekkel együtt) 2013-hoz képest erős emelkedés történt, bár ez a szám a 31-es számú főútvonal által jelentett kockázatok ellenére továbbra sem magas. 

Az értékelt időszakban a 31. számú főúton egy esetben történt halálos, ill. 12 könnyű sérüléssel járó baleset, ezáltal a sérüléses balesetek tekintetében a 31-es számú főúton a 4-es számú főúthoz képest kedvezőbb tendencia tapasztalható. Ez a 31. számú főút Mendén és Sülysápon áthaladó - teljes hosszát tekintve talán legveszélyesebb - szakaszát ismerve mindenképpen jó eredmény.

A balesetek főbb okai az előző évhez viszonyítva, továbbra is az elsőbbségi jog meg nem adása, a figyelmetlenség, a gyorshajtás, figyelmetlenség, a követési távolság be nem tartása és a kanyarodási szabályok megszegése voltak. A Rendőrkapitányság illetékességi területén bekövetkezett balesetek tekintetében a gyorshajtást, mint elsődleges baleseti okot a szisztematikus sebességellenőrzés végzésével sikerült valamelyest visszaszorítanunk, azonban mint másodlagos baleseti ok továbbra is jelentős mértékben járult hozzá a közlekedési balesetek bekövetkezéséhez. Ennek megfelelően a Monori Rendőrkapitányság Közlekedésrendészeti Osztálya továbbra is kiemelt feladatnak tekinti közútjainkon a folyamatos sebességellenőrzést, valamint gépkocsizó-, illetve motoros járőrszolgálat teljesítését. 

A rendelkezésre álló adatok alapján megállapítható, hogy a balesetet okozók többségét (73 %) továbbra is a személygépkocsi vezetők teszik ki. Ezzel szemben csökkenés tapasztalható a tehergépkocsi vezetők arányában (16 %-ról 12 %-ra csökkent), és a motorosok terén (5 %-ról 0,5 %-ra csökkent), a segédmotor-kerékpárvezetők aránya továbbra is 5 % körüli, a kerékpárosok és gyalogosok aránya 1 % alatt volt az értékelt időszakban.  

A Közlekedésrendészeti Osztály hatáskörébe utalt a Btk. XXII. fejezetében taglalt közlekedési bűncselekmények miatt folytatott nyomozások számában az előző évhez képest minimális csökkenés volt tapasztalható (-1,2%), melyek nagy részét (26 %-os arány) továbbra is az ittas járművezetőkkel szembeni büntetőeljárások tették ki. Az egyéb közlekedési bűncselekmény kategóriába tartozó cselekmények miatt indult eljárások számadatai stagnálást mutatnak. 

	Sülysáp város
	2010
	2011
	2012
	2013
	2014

	Személysérüléses közúti közlekedési balesetek száma
	11
	12
	15 
	7 
	9 

	-          Halálos közúti közlekedési balesetek
	0
	1 
	0
	2
	1

	-          Súlyos sérüléses közúti közlekedési balesetek
	3
	2
	3
	0
	 2 

	-          Könnyű sérüléses közúti közlekedési balesetek
	8
	9
	12
	5
	6

	Személysérüléses közúti közlekedési baleset során meghalt, illetve megsérült személyek száma (fő)
	11
	12
	18
	8
	11

	-          Meghalt személyek száma (fő)
	0
	1 
	0
	2
	1

	-          Súlyosan sérült személyek száma (fő)
	3
	2 
	4
	0
	2

	-          Könnyen sérült személyek száma (fő)
	8
	9
	14
	6
	8

	Ittasan okozott közúti közlekedési balesetek száma
	0 
	0
	 0
	0
	1 


II. A Monori Rendőrkapitányság által a közbiztonság érdekében tett intézkedések és az azzal kapcsolatos feladatok
1. A közterületi jelenlét mértéke, a közterületek, nyilvános helyek biztonsága.

2014. év végén a Pest Megyei Rendőr-főkapitányság által meghatározottak alapján egységesített formában, a bűnügyi elemző-értékelő tevékenység adatait felhasználva felülvizsgáltuk és módosítottuk a járőr útirányterveket, a járőr körzetleírásokat.

Az év során Sülysáp veszélyeztetettségi szintjének „veszélyeztetett” besorolásának módosítására 2014. évben sem volt szükség, mivel a városban történt bűncselekmények száma, azok összetétele nem indokolta az újbóli, napi rendszerességgel végrehajtott fokozott ellenőrzéseket. Semmiképpen sem kell megijedni a „veszélyeztetett” kifejezéstől. A Monori Rendőrkapitányság kapitánysági és őrsi székhellyel rendelkező (összesen 7 db) város mindegyike e besorolás alá esik.

A közterületi órák száma a Monori Rendőrkapitányság illetékességi területén: 2014-ben 12.952 fő/88.705 óra (2013-ban 11.625 fő/76.561. óra) volt, amely alapján egyértelműen elmondható, hogy a közterületi jelenlét jelentős növekedést mutat. (A közterületi órák számát településenként lebontani nem lehetséges.)

Közbiztonsági tevékenységünk során kiemelt figyelmet fordítottunk az idény-jellegű bűncselekményekre, illetve azok megelőzésére. A hatékonyabb és demonstratívabb rendőri jelenlét érdekében átalakításra került az eddig decentralizáltabb, kisebb létszámú fokozott ellenőrzések rendszere. Az elkészített tervek alapján – a különböző szervezeti egységek együttműködését is fokozva – havi 6-10 alkalommal 5-9 fős helyi akciókat szerveztünk, melyek során 2-3 településen jelentünk meg jelentősebb létszámmal. Törekedtünk arra, hogy egy-egy településre az adott ellenőrzés idején többször visszatérjenek ezek az egységek. 

2014. július hónaptól végrehajtottuk a Pest Megyei Rendőr-főkapitányság illetékességi területén található települések rendőri jelenléttel történő közbiztonsági megerősítésére elrendelt fokozott ellenőrzés – feladatait. A feladat ellátása során gyakran gyalogosan is láttak el kollégáink közterületi szolgálatot, mely során a szubjektív biztonságérzetet csökkentő szabálysértések, bűncselekmények megelőzése volt a kiemelt célunk, illetve azoknak elkövetőit szankcionálni, elfogni és elszámoltatni.

Idegenforgalom szempontjából frekventált terület a Monori Rendőrkapitányság illetékességi területén nincs.
2. A közrendvédelmi szolgálatteljesítés gyakorlata (a tett intézkedések száma és azok eredményei), a Készenléti Rendőrség megerősítő erőként történő szolgálatellátására vonatkozó adatok, az ezzel érintett települések vagy azok körének megjelölése. 

A személyi szabadságot korlátozó intézkedések számában csökkenés mutatható ki. Az elfogások száma emelkedett, míg az előállítások száma csökkent. több alkalommal kellett sérül, magatehetetlen vagy egyéb okból orvosi ellátásra szoruló személlyel szemben intézkednünk, ezért emelkedett a biztonsági intézkedések száma. 

Jelentős mértékben emelkedett az ittas járművezetők mintavételre történő előállításainak esetszáma. A közterületi szolgálatot ellátó állomány az elmúlt évihez képest több vezetői engedély vont be.

A szabálysértési feljelentések száma az előző évhez képest 13%-kal csökkent, azonban jelentősen emelkedett a bűntető feljelentések száma.

A közigazgatási bírságok száma a vizsgált időszakban jelentősen csökkent, azonban a szabálysértési szankcionáló tevékenység egyéb területein ezzel megegyező mértékű növekedést tapasztaltunk.

A helyszíni bírságolások száma ennek megfelelően 522-ről majd duplájára, 902-re emelkedett. A bírságok kiszabása során a közterületi állomány még inkább szem előtt tartotta az arányosságot, mivel annak ellenére, hogy az esetszámok nőttek, a kiszabott bírságok összege csökkent.

2014. évben az elrendelt és végrehajtott elővezetések száma nagymértékben emelkedett. Míg 2013-ban 35 db elővezetést rendeltek el, addig 2014-ben ez a szám közel a duplájára, 65-re emelkedett. 

Fontos megjegyezni, hogy ezen elővezetések jelentős részét fővárosi, vagy más megyékben lévő büntetés-végrehajtási intézetekbe, bíróságokra hajtottuk végre, ezért járőrszolgálatunk számos esetben, alkalmanként több órára is távol volt működési területétől. 

	Sülysápi Rendőrőrs
	2010
	2011
	2012
	2013
	2014

	Elfogások száma
	48
	51
	25
	15
	19

	Előállítások száma
	126
	178
	151
	113
	74

	Biztonsági intézkedések száma
	26
	22
	37
	35
	42

	Elrendelt elővezetések száma
	40
	9
	25
	35
	65

	Szabálysértési feljelentések száma
	370
	282
	96
	71
	62

	Büntető feljelentések száma
	12
	6
	3
	4
	12

	Helyszíni bírsággal sújtott személyek száma (fő)
	886
	1121
	799
	522
	902

	Pozitív eredményű alkoholszonda alkalmazások száma(eset)
	28
	18
	16
	6
	19


3. A 19 megyére kiterjedő 24 órás közterületi jelenlétet biztosító, úgynevezett „19/24 program” végrehajtásának tapasztalatai.

Az 1.1 pontban bemutatottak szerint 2014-ben jelentősen csökkent a közterületen elkövetett bűncselekmények száma. Ez rendkívül pozitív eredmény, hiszen a közterületen, az állampolgárok szeme láttára elkövetett bűncselekmények rendkívül negatívan tudják befolyásolni az adott település lakosságának szubjektív biztonságérzetét, vagy éppen lakóhelyük közbiztonságának megítélését.  

Az ORFK által 2014. július 1-től bevezetett un. „19 megyés” program kereteiben rendőreink megfelelő finanszírozási háttér mellett jóval magasabb óraszámban teljesítettek közterületi szolgálatot, melynek keretében a 31. számú főútvonal településeit heti több alkalommal, alkalmanként 12 órában, a megszokotton túl további 1 gépkocsizó járőrpáros ellenőrizte. A rendőri jelenlét növekedésével párhuzamosan a közterületen elkövetett jogsértések száma érezhetően csökkent.

4. A rendezvénybiztosítások.

Sülysáp területén rendezvények biztosítására jellemzően az állami ünnepek, illetve a helyi megemlékezések idején került sor, de természetesen jelen voltunk a város területén megrendezett egyéb, nagyobb létszámú közönséget megmozgató rendezvényeken is.

A rendezvényt szervezőkkel jó kapcsoltban vagyunk, mely a személyes ismeretségnek is köszönhető. Az ezzel kapcsolatos egyeztetések, az elvárásoknak való megfelelés az elmúlt évek tapasztalata alapján teljesen problémamentes, így rendkívüli esemény nélkül biztosítottunk minden rendezvényt.

2014. évben 4 db, az 1989. évi III. törvény hatálya alá tartozó rendezvény került bejelentésre. Az egyeztető tárgyalásokon a rendezvények minden részletét figyelembe véve tudomásul vettük azoknak a megtartását. Egy esetben sem merült fel tiltási ok. Az egyeztetések során a bejelentők rugalmasak voltak, a rendezvények bejelentése, illetve koordinációja során annak békés jellegétől nem tértek el.

5. A körzeti megbízotti státuszok feltöltöttsége és tevékenységük értékelése. 

Törekvéseink ellenére a Sülysápi Rendőrőrsön Sülysáp városi rangra emelését követően sincsen a város részére fenntartott körzeti megbízotti státusz, így a település közbiztonságának problémája teljes egészében a napi szolgálatot ellátó állományra marad. A Monori Rendőrkapitányság vezetésének továbbra is egyik fő feladata az, hogy ezen változtasson.

6. Az ügyeleti tevékenység, a tevékenység-irányítási központ működése.

A Monori Rendőrkapitányságon ügyeleti tevékenységet 2013. decemberétől nem folytatunk, azonban a közterületi szolgálatot ellátó állomány koordinálására szolgálatparancsnok kerültek megbízásra.

A rendőri tevékenység irányítását közvetlenül a PMRFK Tevékenység-irányítási Központja látja el korszerű technikai eszközökön keresztül.

7. Az igazgatásrendészeti tevékenység (szabálysértési eljárások, engedélyezés, kábítószer-rendészet).
2014. évben a szabálysértési ügyekben az átlagos eljárási idő a Monori Rendőrkapitányság vonatkozásában 14,4 nap lett, amíg a PMRFK megyei átlaga 26 nap volt.   

2014. évben 1.907 db szabálysértési ügy került iktatásra, amiből 24 db ügy maradt, amelyekben nem került sor első fokú határozat meghozatalára. A folyamatos ügyek száma 1,3 %-ra esett vissza, a 2013. év végi 6%-ról.

2014. évben összesen 1.559 fő elmarasztalására került sor, ebből 1.126 főt összesen 51.305.000 forint pénzbírsággal sújtottunk, 215 fő pedig a járművezetéstől el lett tiltva.

273 esetben a szabálysértési eljárást ismeretlen elkövető, a szabálysértés hiánya, bizonyítottság hiánya, vagy elévülés miatt meg kellett szűntetni.

2014. évben a kiszabott pénzbüntetésből összesen 20.711.000 forint került befizetésre. Az önként fizetők aránya a jogerősen megbüntetettekhez viszonyítva 43%.
Az egy főre eső jogerős pénzbírság 45.564 forint volt. A megyei átlag 44.694 forint.   

Meghallgatási jogorvoslati kérelmet 2014. évben összesen 260 esetben terjesztettek elő, illetve 47 esetben nyújtottak be kifogást a meghozott határozat ellen. 2013. évben ez a szám 320 meghallgatási kérelem és 80 kifogás volt.  

A folyamatban lévő szabálysértési végrehajtási eljárásokat tekintve az ügyfeldolgozás folyamatos volt, a szükséges végrehajtási intézkedések az ügyekben 30 napon belül megtörténtek. 

2014. évben összesen 392 db más hatóság által megküldött szabálysértési megkeresés végrehajtását folytattuk le.

A helyszíni bírság végrehajtására 2013. évben összesen 3.533 alkalommal, míg 2014. évben összesen 3.128 alkalommal került sor.
2014. évben a személy- és vagyonőrök éves adminisztrációs ellenőrzése év közben folyamatosan megtörtént, az ellenőrzések végrehajtása a SZEVAPOL programban rögzítésre került. Az illetékességi területünkön működési engedéllyel rendelkező lőterek ellenőrzésére sor került, hiányosság egy esetben sem merült fel. 

A Monori Rendőrkapitányság illetékességi területén 12 vadásztársaság működik, akiknek vadászterülete részben, vagy teljesen ezen a területen található. A rendőrőrsök segítségével alkalomszerűen ellenőrzésre kerültek a területünkön működő vadásztársaságok társas vadászatai. Az ellenőrzések során hiányosság nem került feltárásra. 2014. évben vadászbaleset nem történt az illetékességi területen.   

Az engedélyezési eljárás lefolytatása a 2014. évben a Ket. szabályok betartásával és annak figyelembevételével történt. Az ügyfelek értesítésére, a határidők hosszabbítására határidőn belül intézkedés történt. 

2014. évben 4 esetben érkezett kérelem hatóságunkhoz figyelmeztető jelzés felszerelésének engedély kiadására. Mind a négy esetben az engedély kiadásra került. 2014. év végén, az illetékességi területünkön 10 db érvényes engedély volt.

Pirotechnikai eszközzel kapcsolatosan összesen 10 esetben tettek bejelentést hatóságunkhoz felhasználásra és összesen 28 esetben hajtottunk végre hatósági ellenőrzést felhasználáskor. 

8. A bűn- és baleset-megelőzés

a.) A bűnmegelőzési tevékenység helyzete, folyamatban lévő programjai.

A Vizsgálati Osztályon egy fő előadó végzi a bűnmegelőzési tevékenységet, amely Pest megyében és a Monori Rendőrkapitányságon is egyre nagyobb hangsúlyt kap.  

A bűnmegelőzés szempontjából két leginkább veszélyeztetett társadalmi csoport, - melyek védelme tevékenységünk során prioritást élvez - a gyermek-, fiatalkorú, illetve az időskorú személyek. 

Általános bűnmegelőzési program keretei között „Éljünk biztonságosan e veszélyes világban” címmel a Monori Rendőrkapitányság illetékességi területén lévő, leginkább veszélyeztetett célcsoport (középiskolások) részére oktatásokat tartottak kollégáink. Az előadások fő témája a kábítószer-fogyasztás, áldozattá válás, testi sértés és az internet veszélyei voltak. Az említett témák célzottan a középiskolás korosztálynak szólnak. 

Az általános iskola keretei között és tanulói részére 2014. év „Tanévkezdési kampány” keretében az iskola rendőrök megfelelő hatékonysággal tevékenykedtek. Az iskola rendőrök főként helyi körzeti megbízottak, akik már a korábbi kapcsolataira építve, hatékonyan együttműködnek a pedagógusokkal és a szülőkkel.

A fentieken túl a 2014. évben folytatott aktív bűnmegelőzési tevékenység részét képezte a területen lévő oktatási intézmények rendezvényein (egészségnap, iskolanap), továbbá önkormányzatok által szervezett programokon (falunap, különböző szabadtéri rendezvények) való részvétel. A rendezvényeken többnyire a szervező meghívása alapján vettek részt előadóink, ahol igény szerint közlekedésbiztonsági, baleset-megelőzési, drog-prevenciós, illetve általános bűnmegelőzési előadást tartottak.

Tevékenységünk másik alappillére volt a szépkorúakat célzó és a feladattervben meghatározottaknak megfelelően helyi Kortárs-segítő program beindítása és kiterjesztése. A Kortárssegítő keretében három településen tartottak kollégáink idősek részére vagyon- és személyvédelmi témájú előadást. 

b.) Gyermek- és ifjúságvédelmi tevékenység értékelése, ezen belül a rendőrség iskolai prevenciós programjai (DADA, ELLEN-SZER, iskolai bűnmegelőzési tanácsadók).

A Monori Rendőrkapitányságon függetlenített előadói státusszal nem rendelkezünk. Az ifjúságvédelmi munkát más szolgálati feladatok mellett, kapcsolt munkakörben látta el a kijelölt kolléga. Az ifjúságvédelmi munka egyes részfeladatait azonban több személy végezte a 2014. év folyamán. 

c.) A családon belüli erőszak helyzete, áldozatvédelem.
2014. évben a Monori Rendőrkapitányság illetékességi területén 107 ügyben indult büntetőeljárás valamilyen családon belüli erőszak körébe tartozó bűncselekmény tárgyában.

A valamelyik családtag sérelmére elkövetett bűncselekmények tekintetében legjellemzőbbek a testi sértés, a zaklatás, a magánlaksértés és a kiskorú veszélyeztetése. Az egyéb bűncselekmények száma elenyésző 1-3 db.

A családon belüli erőszak bűncselekményének észlelését követően az intézkedés során az eljáró rendőrök a jelzőrendszer részeként a gyermekjóléti szolgálatoknak, családsegítő szolgálatoknak jelzést küldenek. 2014. évben 75 esetben került sor ilyen értesítésre.

Minden fiatalkorú elkövető esetében értesítjük a lakhely szerint illetékes gyámhivatalt és az önkormányzat jegyzőjét írásban a gyanúsított kihallgatásáról.

2014. évben illetékességi területünkön két esetben került sor ideiglenes távoltartás elrendelésére. 

A Bűnügyi Osztályon áldozatvédelmi referenst jelöltünk ki, aki a feljelentések felvétele esetén tájékoztatóval látta el a sértetteket és kérésre áldozatvédelmi igazolást állított ki. Az áldozatvédelmi referens saját hatáskörben 307 db igazolás kiadásáról intézkedett, amely Pest megyében a legmagasabb szám. (Az adatok csak a teljes illetékességi terület vonatkozásában állna rendelkezésünkre, azokat település szintre lebontani nem lehet.)

d.) A kábítószer prevenció helyzete.
A Monori Rendőrkapitányságon 6 fő rendelkezik D.A.D.A. oktatói tanfolyammal, azonban az oktatási intézményekben végzett igényfelmérés során egyetlen iskola sem jelezte, hogy igényt tart az előadás sorozatra. Drog-prevenciós témájú előadásokat alkalomszerűen az IBT munkatárs, valamint az iskolarendőrök tartottak az alapfokú oktatási intézmények 7-8. osztályaiban, valamint a középfokú oktatási intézmények valamennyi évfolyamán. 
e.) A baleset-megelőzési tevékenység, a megyei baleset-megelőzési bizottság tevékenységének és programjainak bemutatása.
A baleset-megelőzési tevékenység fő irányait, illetve a kapcsolódó feladatokat 2014-ben is a PMRFK PMBB által meghatározottak figyelembe vételével határoztuk meg, és hajtottuk végre. A baleset-megelőzési programban a Közlekedésrendészeti Osztályon kívül, a Bűnügyi Osztály, a Közrendvédelmi Osztály valamint a Sülysápi Rendőrőrs vettek részt. Nagyobb rendezvény esetén (mint pl. városi rendezvények, versenyek, nyílt napok) közösen hajtották végre az ezzel kapcsolatos feladatokat. A Sülysápi Rendőrőrs a településen található iskolákban az „iskolarendőrön” keresztül alakítottak ki közvetlen kapcsolatot a tanintézetekkel.

A rendezvények során különböző szóróanyagokkal, figyelemfelhívó plakátokkal, kivetítésekkel, rövid bejátszásokkal, filmekkel próbáltuk még jobban felhívni a felnőttek és a gyerekek figyelmét a biztonságos közlekedésre. 

2014. év novemberében a Sülysápi Rendőrőrsöt meglátogatta a Sülysáp, Vasút utcai Csicsergő óvoda Maci csoportja, melynek keretében az óvodások bepillantást nyerhettek a rendőrőrs mindennapjaiba.

f.) Az Iskola Rendőre Program értékelése.

Sülysáp város területén, 3 telephelyen 2 alapfokú oktatási intézmény található. A tanév kezdetén mindegyik iskola vezetőjével felvettük a kapcsolatot, akik az oktatási intézmények részvételét kezdeményezték az Iskola Rendőre Programban. A tanév kezdetén kijelölésre került 1 fő iskolarendőr, akinek képzése megtörtént. A tanévkezdési kampányban forgalomtechnikai bejárást végeztünk az iskolák közvetlen környezetében a balesetveszélyes helyzetek kiküszöbölésére, majd a reggeli és kora délutáni órákban fokozott rendőri jelenlétet biztosítottunk az oktatási intézmények környékén.
A Pest Megyei Baleset-megelőzési Bizottság, valamint az ORFK Országos Baleset-megelőzési Bizottság összes pályázatát, versenyfelhívását, propaganda anyagát a programban részt vevő valamennyi iskolába eljuttattuk.
9. Együttműködés

1. A Sülysáp Város Önkormányzatával folytatott együttműködés értékelése.

A Polgármesteri Hivatal felügyeleti joggal rendelkező és ellenőrzésre jogosult irodavezetőivel, előadóival napi munkakapcsolatban voltunk. Részt vettünk a testületi üléseken, közmeghallgatásokon. 

Az egyes rendészeti feladatokat ellátó személyek tevékenységéről, valamint egyes törvényeknek az iskolakerülés elleni fellépést biztosító törvények módosításáról szóló 2012. évi CXX. törvény hatálya alá tartozó egyes rendészeti tevékenységet végzők munkáltatói közül, a Pest megyei Rendőr-főkapitányság és települések között kötött együttműködési megállapodások alapján az alábbi együttműködések valósultak meg a vizsgált időszakban.

A közterület-felügyelet munkatársával Sülysápon láttunk el havi-heti gyakorisággal közös közterületi járőrszolgálatot.
A mezőőrökkel Sülysáp külterületein hajtottunk végre közös szolgálatokat alkalomszerűen.
2. Együttműködés az ügyészi szervezettel.

A Monori Rendőrkapitányság szakterületi vezetői, előadói a Pest Megyei Főügyészség, a Monori Járási Ügyészség, a Budakörnyéki Járási Ügyészség, a Budakörnyéki Ügyészség Közlekedési Csoportja, valamint a Ceglédi Járási Ügyészség munkatársaival működtek együtt a büntető-, szabálysértési, illetve közigazgatási eljárások lefolytatása során.

A Monori Járási Ügyészség vezetőjével és munkatársaival a vezetőváltást követően igen jó munkakapcsolat alakult ki. A nyomozások felügyelete során napi munkakapcsolat alakult ki az ügyészek, illetve az ügyek előadói között. Az ügyészek segítő szándéka érvényesült az év folyamán az ügyészi utasítások megküldése során. Az ügyészségek munkatársai az eljárások törvényességét, szabályszerűségét és időszerűségét rendszeresen ellenőrizték, segítve ezzel tevékenységeinket.

3. A polgárőr egyesületekkel történő együttműködés értékelése, a megkötött együttműködési megállapodások száma, ellátott közös szolgálatra vonatkozó adatok.

A Rendőrkapitányság legfontosabb stratégiai partnere továbbra is a polgárőrség a bűnmegelőzés területén. A Pest Megyei Rendőr-főkapitányság valamennyi az illetékességi területünkön működő polgárőr szervezettel, így a Sülysápi Polgárőr Egyesülettel is 2014. évben együttműködési megállapodást kötött. 

A Monori Rendőrkapitányság vezetője 2014. évben is negyedévente tartott polgárőr konferenciát, ahol a polgárőr szervezet vezetője, valamint a Rendőrkapitányság vezetői is értékelték az együttműködést. Az értékelés szerint a polgárőrséggel való kapcsolat kiváló. Az illetékességi területünkön működő polgárőrség tagjai rendszeresen láttak el önállóan, valamint rendőrrel közösen is szolgálatot, de kérésünkre részt vettek az általunk szervezett akciókban, fokozott ellenőrzésekben, segítséget nyújtottak a nagy tömegeket vonzó rendezvények biztosításában. 

2014. évben is lehetővé tettük a polgárőr vezető számára, hogy a közterületi szolgálatot ellátó rendőrök eligazításán előre egyeztetett időpontban részt vegyen, így a saját munkavégzésükhöz szükséges információkat gyorsabban és közvetlenül megkaphatják.

A Közrendvédelmi, valamint a Közlekedésrendészeti Osztály vezetője, illetve a Sülysápi Rendőrőrs parancsnokai fokozott figyelmet fordítottak arra, hogy az illetékességi területükön működő polgárőr egyesület tagjai jelentős számban kerüljenek bevonásra közös szolgálatba. Ennek fő koordinátora, 1 fő különleges foglalkoztatási állományú kolléga volt. 

4. A civil szervezetekkel történő együttműködés értékelése.

Sülysáp területén a polgárőrség mellett másik fontos civil partnerünk a Sülysápi Bogdán Flórián Önkéntes Tűzoltó Egyesület, mellyel az együttműködést röviden harmonikusnak nevezném.

III. Összegzés, kitűzött feladatok a következő időszakra

Összességében megállapítható, hogy a Monori Rendőrkapitányság minden szervezeti egysége, - így a Sülysápi Rendőrőrs is - egyenletesen jó szakmai színvonalat mutatva hajtotta végre 2014. évben a számára meghatározott feladatokat, teljesítette a stratégiai és szervezeti célokat, melynek hatására a lakosság szubjektív biztonságérzete javult.

-A Rendőrőrsön Sülysáp városa vonatkozásában körzeti megbízotti státuszt kell létrehozni.

-Kiemelt feladatként kell kezelnünk a Sülysápi Rendőrőrs épületének 2014-ben megkezdett felújítását.

-Javítani kell a közterületi jelenlét mennyiségét és színvonalát, emelnünk kell az elfogások, előállítások számát.

-A közlekedési balesetek megelőzése érdekében agresszívabb fellépést tanúsítanunk az ittas vezetőkkel szemben.

-Szükséges és elvárható, hogy a PMRFK vezetése által meghatározott szervezeti teljesítménycélokat és szakmai teljesítmény követelmény minimumokat nemcsak hogy teljesítsük, de azokat némiképp túlteljesítsük, hiszen egyes kategóriákban eddig elért, magasabb eredményekből nem szabad visszaesni.

-A területünkön élő állampolgárokkal, önkormányzatokkal, civil szervekkel és oktatási intézményekkel történő együttműködés fokozása az állampolgárok szubjektív biztonságérzetének javítása érdekében, különösképpen az eddig ki nem aknázott lehetőségek feltárása (pl. egyházak, nyugdíjasklubok, helyi nagyobb létszámú vendégek által látogatott rendezvényeken való megjelenés) és a kapcsolatfelvételek után az együttműködés kialakítása.

-A 2015-es év egyik kiemelt célja a Közrendvédelmi Osztály Szabálysértési Előkészítő Csoport tekintetében, hogy a magánszemélyek sérelmére elkövetett tulajdon elleni szabálysértések felderítése az elvárt eredményességnek megfelelően alakuljon, az elkövetők kilétének megállapítása, az eljárásba történő bevonásuk hatékonyabban történjen annak érdekében, hogy a hatáskörrel rendelkező bíróság megfelelő szankcióval sújthassa őket.  

-Hatékonyabbá kell tenni az illegális migrációval kapcsolatos tevékenységünket, közterületi jelenlét fokozása a veszélyeztetett időszakok behatárolásával és a polgárőrséggel történő együttműködés, közös járőrszolgálat ésszerű szervezésével.

-Fokozott figyelmet kell fordítani a kerékpáros és gyalogos közlekedők biztonságának megteremtésére, ehhez intézkedési tervek kidolgozása szükséges.

-Kiemelt figyelmet kell fordítani a lakossággal tartott kapcsolatra a sajtó és helyi médiaszolgáltatók segítségével meg kell jelenni bűnmegelőzési javaslatainkkal és eredményeinkkel.

-A közterületi intézkedések arányát növelni kell, ezen belül a közlekedésbiztonsága érdekében teendő hatékony intézkedések irányába.

-A kapitányságon dolgozó, családjuktól távol élő kollégáink számára megfelelő lakhatási és letelepedési lehetőséget kell biztosítani, hiszen máshogyan nem várható el, hogy hosszabb távon számítsunk munkájukra.

-Fontos feladat az életpályamodell bevezetése kapcsán szükséges intézkedések, gyors, pontos végrehajtása.

-A munkánkat elősegítő anyagi-technikai eszközök megbecsülése és védelme elengedhetetlen, ugyanakkor a gépkocsi park 2015. év elején számszakilag és némiképp minőségében is nem elegendő a feladatok hatékony elvégzésére. 

IV. Köszönetnyilvánítás

Ezúton szeretném megköszönni a Sülysápi Önkormányzatnak, Polgármester Úrnak, a Képviselő Testület tagjainak, a település törvénytisztelő lakosságának a megértését, segítségét, amit az Monori Rendőrkapitányság állományának nyújtottak a szolgálati feladataik elvégzéséhez. 

Szeretném megköszönni azt az anyagi és erkölcsi támogatást, amelyet annak érdekében nyújtottak, hogy az Monori Rendőrkapitányság állománya hatékonyabban tudja ellátni bűnüldöző és bűnmegelőző feladatát.

Segítségükre a jövőben is számítunk, bízom benne, hogy együtt biztonságosabbá tudjuk tenni Sülysáp várost.
Monor, 2015. március 17.

Tisztelettel:


Baár Pál r. ezredes 


mb.  kapitányságvezető

